b'\n_START_ARTICLE_\nDeani-Starki aparaat\n_START_PARAGRAPH_\nDean-Starki aparaat on laboratoorne seade, mida kasutatakse keemialaborites vedelikust v\xc3\xb5i vedelike segust vee (vahel ka m\xc3\xb5ne muu vedeliku) v\xc3\xa4ljaajamiseks tagasikeetmise p\xc3\xb5him\xc3\xb5ttel._NEWLINE_Selle seadme leiutasid E. W. Dean [di:n] ja D. D. Stark [\xc5\xa1tark] 1920. aastal selleks, et m\xc3\xa4\xc3\xa4rata vee sisaldust naftasaadustes. Uuritavas naftasaaduses sisalduv vesi destilleeritakse koos lisatud lahustiga (dimet\xc3\xbc\xc3\xbclbenseen, ligroiin, bensiini raskem fraktsioon) gradueeritud veekogujasse._NEWLINE_Parempoolsel skeemil on Dean-Starki aparaadi p\xc3\xb5him\xc3\xb5tteline ehitus, kus 1 \xe2\x80\x93 magnetsegaja, 2 \xe2\x80\x93destillatsiooni (reaktsiooni) kolb, 3 \xe2\x80\x93 deflegmaator, 4 \xe2\x80\x93 termomeeter, 5 \xe2\x80\x93 p\xc3\xbcstjahuti, 6 ja 7 \xe2\x80\x93 jahutusvee sisse- ja v\xc3\xa4ljavool, 8 \xe2\x80\x93 veekoguja, 9 \xe2\x80\x93 kraan, 10 \xe2\x80\x93 vastuv\xc3\xb5tja._NEWLINE_Siin kujutatud seade v\xc3\xb5imaldab kasutada veega mittesegunevaid solvente, mille tihedus on vee tihedusest v\xc3\xa4iksem. Sellistel tingimustel tagasikeetmise re\xc5\xbeiimis moodustab solvent veekogujas \xc3\xbclemise kihi vee kohal ja hakkab destillatsioonikolbi tagasi valguma._NEWLINE_Dean-Starki seadet saab kasutada s\xc3\xbcnteesi k\xc3\xa4igus moodustuva vee pidevaks v\xc3\xa4ljaajamiseks tagasikeetmise re\xc5\xbeiimis; n\xc3\xa4iteks esterdamisel saab sel viisil ka reaktsiooni tasakaalu vajalikus suunas nihutada._NEWLINE_Teine kasutusala on aseotroopne destillatsioon; enamasti solventide kuivatamiseks veega aseotroopi moodustava lisandiga.'